Pauligin uusi Blend 2080 näyttää, mitä joisimme, jos pahin kahvikatastrofi tapahtuisi.

Nykylaskelmien mukaan laadukasta kahvia ei riitä enää kaikille vuonna 2080 muun muassa ilmastonmuutoksen takia.

Kahvipaahtimot ovat esittäneet tästä jo useamman kerran huolensa. Paulig päätti näyttää ja maistattaa, millaista " kahvia " joisimme vuonna 2080, jos pahin uhka tapahtuisi eli kahvipensaat eivät enää tuottaisi riittävästi marjoja.

Esimerkiksi suomalaisten suosiman, herkän arabica-kahvin uhkana on ilmastonmuutoksen mukanaan tuoma kuivuus, rankkasade, halla ja myrskyt sekä tuholaiset ja kasvitaudit.

Kahvi ilman kahvia

Pauligilta kerrotaan, että jos maapallon keskilämpötilan 2-2,5 asteen nousu toteutuu, arabica-kahvin viljelyyn soveltuva maa-ala vähenee 50 prosenttia vuoteen 2050 mennessä. Vuonna 2080 kahvinviljelyn asema yli 25 miljoonan kahviviljelijän tulonlähteenä on vaakalaudalla.

Näistä lähtökohdista syntyi Blend 2080 - kahvi ilman kahvia, jonka Paulig kehitti yhdessä australialaisen kahvivaikuttaja Matt Pergerin kanssa.

Vuoden 2080 blendillä halutaan herättää keskustelua vastuullisesta toiminnasta, jolla kahvin synkkä tulevaisuus voidaan välttää.

- Valmistamamme Blend 2080 näyttää välähdyksen kahvin tulevaisuudesta, jota kukaan meistä ei halua, mutta onneksi se on vältettävissä. Uskomme, että kahvin vastuullinen arvoketju - aina pensaasta kuppiin - on avainasemassa kahvin valoisan tulevaisuuden varmistamisessa, kertoo Senior Manager Minna Lampinen Pauligilta.

Toivottavasti ei enää koskaan

Tuotetta kehitettiin pitkään, ja Blend 2080 syntyi lopulta ohramaltaasta, kuivatuista viikunoista, fermentoidusta pu’er-teestä ja johanneksenleipäpuujauheesta. Reseptiikassa on hyödynnetty historiatietoa ja kokemusta Pauligin pula-aikana valmistamista korvikekahveista.

- Vuoden 2080 blendi muistuttaa etäisesti kahvia. Se on mustaa ja märkää, mutta maku on tylsä ja kaukana hyvästä kahvista. Kahvissa on yli 800 aromia, joita on mahdotonta jäljitellä keinotekoisesti tai korvata muilla luonnontuotteilla. Toivomme, ettemme joudu valmistamaan tämänkaltaista tuotetta enää koskaan, Lampinen toteaa.

Paulig valmisti Vuoden 2080 blendiä vain yhden erän alkuvuodesta 2018. Tulevaisuuden kahvin korviketta pääsee maistamaan Paulig Kulmassa 15.3. järjestettävässä Torstaimaisto-tapahtumassa, Helsinki Coffee Festivaleilla 20.-22.4. sekä Baltiassa Vilnan Coffee Festivaleilla 23. -25.3. ja Tallin Coffee Festivaleilla 27.-28.4.